SET ปิดเช้าวูบ 10 จุด วิตกการเมืองภายใน-ระงับทดลองวัคซีนต้าน “โควิด-19” บ่ายเสี่ยงรูดต่อ
SET ปิดเช้าวูบ 10 จุด วิตกการเมืองภายใน-ระงับทดลองวัคซีนต้าน “โควิด-19” บ่ายเสี่ยงรูดต่อ โดยดัชนีช่วงเช้าปิดที่ระดับ 1,263.41 จุด ลดลง 10.02 จุด หรือ 0.79% มูลค่าการซื้อขาย 2.86 หมื่นล้านบาท 
14 ต.ค. 2563

สื่อข่าวรายงานว่า ดัชนีช่วงเช้าปิดที่ระดับ 1,263.41 จุด ลดลง 10.02 จุด หรือ 0.79% มูลค่าการซื้อขาย 2.86 หมื่นล้านบาท 
10 หุ้นกดดัชนีเช้านี้

ด้านนักวิเคราะห์ ระบุว่า ตลาดหุ้นไทยเช้านี้ปรับตัวลงในทิศทางเดียวกับตลาดหุ้นในภูมิภาคเอเชียที่ติดลบเฉลี่ย 0.3% หลังจากที่บริษัทจอห์นสัน แอนด์ จอห์นสัน (J&amp;J) ประกาศระงับการทดลองวัคซีนต้านไวรัสโควิด-19 หลังพบว่าผู้เข้าร่วมโครงการทดลองรายหนึ่งล้มป่วยโดยไม่ทราบสาเหตุ และบริษัท Eli Lilly &amp; Co ประกาศระงับการรับอาสาสมัครเข้าร่วมการทดลองแอนติบอดีสำหรับการรักษาโรคโควิด-19 เนื่องจากมีความกังวลเกี่ยวกับความปลอดภัย อีกทั้งเผชิญแรงขายทำกำไรหลังผลประกอบการของบริษัทจดทะเบียนประกาศออกมาของแต่ละตลาดเอเชีย
ส่วนบ้านเรากีมีความกังวลการเมืองในประเทศ จากการชุมนุมทางการเมืองที่เกิดขึ้นในวันนี้ทำให้ไปกดดันดัชนีฯ ซึ่งต่างก็เป็นห่วงว่าจะเกิดม็อบชนม็อบหรือไม่ เนื่องจากการชุมนุมมีหลายฝ่ายออกมาเคลื่อนไหว อย่างไรก็ดี ยังต้องติดตามสถานการณ์การเมืองในประเทศอย่างใกล้ชิด และสัปดาห์นี้ก็ให้ติดตามการประกาศผลประกอบการของกลุ่มแบงก์งวดไตรมาส 3/63 ที่จะทยอยออกมาด้วย
สำหรับแนวโน้มการลงทุนในช่วงบ่ายนี้ ตลาดฯคงจะยังติดลบอยู่ แต่ให้จับตาการเมือง ซึ่งถ้าไม่มีเหตุการณ์รุนแรงหลังกลุ่มผู้ชุมนุมจะเคลื่อนขบวนในช่วงบ่ายนี้ ก็อาจจะทำให้ดัชนีฯลดช่วงลบได้ พร้อมให้แนวรับ 1,250 จุด ส่วนแนวต้าน 1,265-1,268 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK  มูลค่าการซื้อขาย  1,964.83 ล้านบาท  ปิดที่  72.75 บาท  ลดลง   2.25 บาท
IVL    มูลค่าการซื้อขาย  1,184.69 ล้านบาท  ปิดที่  24.30 บาท  เพิ่มขึ้น  0.30 บาท
PTT    มูลค่าการซื้อขาย  1,169.69 ล้านบาท  ปิดที่  33.50 บาท  ลดลง   0.75 บาท
STGT   มูลค่าการซื้อขาย  1,136.07 ล้านบาท  ปิดที่  90.00 บาท  เพิ่มขึ้น  1.00 บาท
STA    มูลค่าการซื้อขาย    868.09 ล้านบาท  ปิดที่  31.25 บาท  เพิ่มขึ้น  1.00 บาท